Умения на 21. век

**Умения за ефективно учене** са онези умения, които са необходими на учащите, за да бъде тяхното учене ефективно и успешно. Те се разделят на две групи – преносими и специфични. Преносимите могат да бъдат използвани за научаване на нови неща, а специфичните са различни според това, което се изучава, например използване на специфичен софтуер. Преносими са уменията за концентрация, слушане, обобщаване, подбор на информация, управление на времето, решаване на проблеми и др.

Критичното мислене е умение да се анализира, синтезира, оценява и прилага информация, събрана при наблюдение, опит, размишление с цел решаване на проблеми.

**Креативността** е способността да се погледне на познатото по нов начин, да се сътвори нещо оригинално от друго – отдавна известно, да се измислят прости, но иновативни решения на проблемите и предизвикателствата на всекидневието. Креативността не е свързана непременно с талант в сферата на изкуствата, а по-скоро навик да се гледа нестандартно на проблемите и да се търсят нови гледни точки към тях.

Сър Кен Робинсън има много изключителни тези за значимостта на насърчаване на креативността в образованието.

**Работата в екип** представлява съвместна дейност на група хора за постигане на обща цел. Умението за работа в екип е част от социалните и междуличностните умения, които водят до житейски и кариерни успехи.

**Комуникационните умения** включват способността за ясно и разбираемо предаване и адекватно приемане на информация, мисли и чувства по различни комуникационни канали – устно, писмено, визуално или невербално.

**Информационната грамотност** представлява набор от умения, необходими, за да се открие, анализира и използва дадена информация независимо от носителя ѝ.

**Технологичната грамотност** е способността на индивида да оценява, придобива и съобщава информация в напълно цифрова среда, да се използват отговорно и ефективно технологични инструменти с цел достъп, управление, създаване и предаване на информация.

**Медийната грамотност** включва разпознаването, съзнателната и активна употреба на всички налични медии – цифрови и аналогови, както и оценяването достоверността на информацията и справянето с дезинформацията и фалшивите новини.

**Гъвкавост** е умението в движение да се предприеме подходящото поведение и да се вземат ефективни решения в зависимост от поведението на средата и наличните ресурси.

**Адаптивност** е приемане на факта, че средата и ситуацията няма да се нагодят към човек и ще трябва той да се адаптира към актуалното положение, като при това се запази емоционалната стабилност в динамичното ежедневие.

**Инициативност** – способността на човек да превръща идеите си в действия, чрез проява на новаторство, творчество, известна смелост, умения за организация и планиране.

**Отговорността** е умението да се следи за изпълнението на някаква задача, включително собствена такава. За доста хора е лесно да не изпълнят поето обещание, ако това изпълнение предизвиква дори малко неудобство. Отговорните хора обаче изпълняват обещанията и задачите си.

**Лидерството** е способност да се организират, ръководят и мотивират групи от хора с цел да изпълнят поставените им задачи максимално ефективно. Лидерските умения не се отнасят само до разпределянето на задачи в даден екип, но и до отношението на човек спрямо проблемни ситуации, управлението на собствения и чуждия човешки ресурс, разрешаването на конфликти и общата позитивна нагласа на човека.

**Нагласата за личностно развитие** е осъзнаването, че е необходимо човек постоянно да се развива, че големите успехи се дължат на малки, но постоянни и последователни крачки. Представете си – ако всеки ден научавате нещо ново за себе си или света, колко много ще знаете след една година.

**Културната компетентност** включва познанията и уменията за работа в различни културни среди – познаване на световни философии, морал, етика, културно наследство, традиции, съвременна и популярна култура, субкултури, медии, културно и езиково разнообразие; умения за критично мислене, разбиране и анализ на идеи, културни произведения и процеси, както и за изразяване на собствени мисли и емоции в творчески форми; убеденост в ползата на културата за личностно израстване като социална спойка и портал към общочовешките ценности; уважение към идентичността и възгледите на другите; мотивация за развиване на творческо мислене.

С две думи – създаване на съзнателни и отговорни граждани, притежаващи умения, които на пазара на труда ги превръщат в по-ценен ресурс от машините.

Културната компетентност за пръв път е дефинирана през 2006 година от Европейския парламент и съвет, които препоръчват осем „ключови компетентности за учене през целия живот“. Те бяха широко популяризирани от МОН.

Дефиницията на културната компетентност на английски език се стреми да обвърже двете измерения – културна съзнателност (или рецепция) и културно изразяване (или продукция).

Връзката между знанията, уменията, компетентностите и функционалната грамотност са малко по-сложни и са тема за цяло едно обучение.

От гледна точка на *знания* става дума за основни познания и идеи, свързани изкуства, културното наследство, традиции, съвременна и популярна култура, субкултури, медии, културно и езиково разнообразие.

От гледна точка на *умения* се развива способността за разбиране, оценяване, анализ и критика на културни произведения и процеси, както и способността за изразяване на собствени идеи и емоции посредством редица творчески форми.

От гледна точка на *нагласи* се цели разбиране на ползата от културата и мотивация за развиване на творческо мислене и способности, отвореност и интерес към собственото творчество и това на другите, уважение към културното разнообразие, идентичността и възгледите на другите.

Културната съзнателност е съставена от няколко слоя: съзнателност за собствените мисли и поведение; съзнателност за пряката ни (социална и физическа) културна среда; съзнателност за местната и националната култура; съзнателност за културното разнообразие в световен план и междукултурните връзки.

Затова мултикултурната среда става средство за значимо лично и общностно развитие, за осъзнаване на собствените граници, но и за изграждане на себеутвърждаващо поведение.